Sheba die tier van kant gemaakSheba die tier. (Foto: Verskaf) Sheba, die tierwyfie wat die naweek van ’n kleinhoewe aan die suide van Johannesburg ontsnap het, is Woensdag in die vroeë oggendure opgespoor en van kant gemaak. Inligting is omstreeks 01:55 ontvang dat Sheba haar op ŉ plaas in die Walker Fruit Farms-omgewing bevind. Volgens Gresham Mandy, lid van die plaaslike gemeenskapspolisiëringsforum (GPF), het Sheba haar tussen huise op die plaas bevind en ŉ troeteldier doodgemaak waarna hulp ontbied is. “Lede het hul na die toneel gehaas en Sheba se spoor begin volg. Sheba se eienaar was teenwoordig en sy is naby een van die huise op die plaas opgespoor. Weens die terrein en gebied was dit nie moontlik om haar in bedwang te hou of te beveilig nie. “Daar is om 03:45 besluit om haar van kant te maak terwyl dit nog veilig was om dit te doen. Ongelukkig was dit op daardie tydstip nie ’n opsie om haar te verdoof nie.” Volgens Mandy het Sheba deur die nag na ŉ digter bevolkte gebied beweeg. “Dit was nie ’n maklike besluit om te neem nie en die veiligheid van die gemeenskap van Walker Fruit Farms was ’n prioriteit.” Die Dierebeskermingsvereniging (DBV) van Vereeniging en Vanderbijlpark het intussen gesê hy het ook bevestiging ontvang dat Sheba van kant gemaak is. Verteenwoordigers van die DBV was egter nie op die toneel toe Sheba van kant gemaak is nie. “Hierdie voorval bevestig hoekom wilde diere nie as troeteldiere aangehou moet word nie. Die DBV is gekant teen die aanhou en teel van wilde en eksotiese diere as troeteldiere.” Sheba het Vrydagaand daarin geslaag om te ontsnap nadat die heining om haar aanhoudingsgebied in die Midvaal- plaaslike munisipaliteit geknip is. Sy het ’n damhert doodgemaak, ’n hond verskeur en ’n man aangeval. Die man het die aanval oorleef en is in ’n hospitaal opgeneem.